एसियाली शारीरिक सुगठन काठमाडौंमा भदौ १५ देखि
नेपाल शारीरिक सुगठन तथा फिटनेस महासंघले ५५ औं एसियाली शारीरिक सुगठन तथा फिजिक्स स्पोर्ट्स प्रतियोगिता यही महिना गर्ने भएको छ ।
काठमाडौँ — नेपाल शारीरिक सुगठन तथा फिटनेस महासंघले ५५ औं एसियाली शारीरिक सुगठन तथा फिजिक्स स्पोर्ट्स प्रतियोगिता यही महिना गर्ने भएको छ ।भदौ १५ देखि काठमाडौंमा हुने प्रतियोगितामा एसियाली राष्ट्रका २५ मुलुकका खेलाडीले प्रतिस्पर्धामा गर्नेछन् ।पहिलो पटक नेपालमा शारीरिक सुगठनको ठूलो प्रतियोगिता हुन लागेको बुधबार पत्रकार सम्मेलनमा महासंघका अध्यक्ष राजेशबाबु श्रेष्ठले बताए ।दरबारमार्गस्थित याक एन्ड यतिको रिगल बलमा करिब ३ सय खेलाडीले पुरुषतर्फ २८, महिलातर्फ १६ र मिक्स्डमा एक गरी ४५ विधामा प्रतिस्पर्धा गर्नेछन् ।मनकामना केबलकारको प्रमुख प्रायोजनमा हुने प्रतियोगिता गर्न ३ करोड ६२ लाखको बजेट रहेको अध्यक्ष श्रेष्ठले जानकारी गराए । प्रतियोगिता एसियन बडीबिल्डिङ एसोसिएसनको प्रत्यक्ष संलग्नतामा हुन लागेको हो ।सात दिनसम्म चल्ने प्रतियोगिताको पहिलो दिन भदौ १५ मा सहभागी देशका खेलाडी र अफिसियल दर्ता कार्य हुनेछ । १६ गते म्यानेजर्स मिटिङ, निर्णायक मिटिङ, डोपिङ सेमिनार तथा एसियाली कंग्रेसको आयोजना हुनेछ । भदौ १७ मा खेलाडीको तौल, उचाइ र उमेर समूहको जाँच गरिनेछ ।भदौ १८ मा प्रतियोगिताको मार्चपाससहित औपचारिक उद्घाटन गर्ने र १६ विधामा प्रतिस्पर्धा गराइने छ । यसमा नेपालका १४ खेलाडीले ८ तौलसमूहमा प्रतिस्पर्धा गर्नेछन् । भदौ १९ मा २० विधामा प्रतिस्पर्धा हुनेछ । त्यसमा २४ नेपाली खेलाडीले १७ विधामा सहभागिता जनाउने छन् ।भदौ २० मा ९ विधामा प्रतिस्पर्धा हुनेछ । त्यसमा ५ नेपाली खेलाडीले चार विधामा प्रतिस्पर्धा गर्नेछन् ।प्रतियोगिताको अन्तिम दिन शारीरिक सुगठनतर्फ ५५, ६०, ६५, ७०, ७५, ८०, ८५, ९०, १०० र ११० केजीका पहिलो स्थान प्राप्त गर्ने खेलाडीबीच ओभरअल प्रतिस्पर्धा गराइने छ । त्यसैबाट सर्वोत्कृष्ट हुने खेलाडीलाई मिस्टर एसिया २०२३ घोषित गरिने जनाइएको छ । पदकका आधारमा शीर्ष तीन स्थान प्राप्त गर्ने टिमलाई पहिलो, दोस्रो र तेस्रो घोषणा गरिनेछ ।यस प्रतियोगिताका लागि गत असारमा सम्पन्न मिस्टर हिमालयलाई आधार मान्दै खेलाडी छनोट गरिएको महासंघका महासचिव दिनेश राजभण्डारीले बताए । उनका अनुसार हिमालयमा १५ विधामा प्रतिस्पर्धा भए पनि त्यसैलाई आधार मानेर २६ इभेन्टमा खेलाडी सहभागी गराउने लागेको हो ।यसपालि नेपालले पहिलोपल्ट स्विमस्विट विधामा भाग लिने तयारी गरेको छ ।